ai4bharat/Pralekha huggingface dataset:
|
ஊரக வளர்ச்சி அமைச்சகம்
|
மத்திய பட்ஜெட்டில் ஒதுக்கப்பட்ட 24 லட்சம் கோடியில் 14 லட்சம் கோடி ரூபாய் கிராமப்புறம் மற்றும் ஏழைகள், விவசாயிகள் நலனின் முன்னேற்றத்திற்காக செலவிடப்படுவதை பிரதமர் உறுதிசெய்துள்ளார்: திரு. நரேந்திர சிங் தோமர்
சிறப்பாக பணியாற்றிய சமுதாய அமைப்புகளுக்கு அங்கீகாரம் அளிக்கும் விதமாக, தீன்தயாள் அந்தியோதயா திட்டம் – தேசிய ஊரக வாழ்வாதார இயக்கம் சார்பில், சிறப்பாக இயங்கி வரும் சுய உதவிக் குழுக்களுக்கான தேசிய விருதுகளை, மத்திய ஊரக வளர்ச்சி, பஞ்சாயத் ராஜ் மற்றும் சுரங்கத்துறை அமைச்சர் திரு. நரேந்திரசிங் தோமர் இன்று  வழங்கினார். புதுதில்லியில் நடைபெற்ற நிகழ்ச்சியில், 2017-18 நிதியாண்டில் சிறப்பாக இயங்கிய 34 சுய உதவிக் குழுக்களுக்கு தேசிய விருதுகள் வழங்கப்பட்டன. இந்த விருது தலா ஒரு லட்சம் ரூபாய் ரொக்கப் பரிசுடன், பாராட்டுப் பத்திரம் மற்றும் கேடயத்துடன் கூடியதாகும்.
நிகழ்ச்சியில் பேசிய மத்திய ஊரக வளர்ச்சித்துறை திரு. நரேந்திரசிங் தோமர், மாற்றத்தின் தூதுவர்களாக பெண்கள் முக்கியப் பங்காற்றி வருவதுடன், கிராமப்புற வளர்ச்சிக்கான அரசின், பல்நோக்கு அணுகுமுறையை ஊக்குவிப்பதிலும், அரும்பணியாற்றுவதாக பாராட்டுத் தெரிவித்தார்.
கிராமப்புறங்களிலும், ஏழை, நலிவடைந்த மற்றும் ஒடுக்கப்பட்ட மக்களின் வாழ்வில் வளம் ஏற்படுத்துவதில், பிரதமர் திரு. நரேந்திர மோடி, அதிக கவனம் செலுத்தி வருவதாகவும் திரு. தோமர் தெரிவித்தார். மேலும், மத்திய பட்ஜெட்டில் ஒதுக்கப்பட்ட 24 லட்சம் கோடி ரூபாயில், 14 லட்சம் கோடி ரூபாய், நாட்டின் கிராமப்புற, ஏழை மற்றும் விவசாயிகளின் மேம்பாட்டிற்காக ஒதுக்கப்படுவதை பிரதமர் உறுதி செய்துள்ளதாகவும் அவர் தெரிவித்தார். சமூக – பொருளாதார ஏற்றத்தாழ்வுகள் மற்றும் வறுமை ஒழிப்பிற்கு இந்த நிதி ஒதுக்கீடு, இன்றியமையாததாக இருக்கும் என்றும் அமைச்சர் தெரிவித்தார்.
தேசிய ஊரக வாழ்வாதார இயக்கத்தின் சிறந்த நடைமுறைகளில் சுருக்கம் மற்றும் சுய உதவிக் குழுக்களின் உற்பத்திப் பொருட்கள் பற்றிய விவர கையேட்டையும், மத்திய ஊரக வளர்ச்சி, பஞ்சாயத் ராஜ் மற்றும் சுரங்கத்துறை அமைச்சர் வெளியிட்டார். தீன்தயாள் அந்தியோதயா திட்டம் – தேசிய ஊரக வாழ்வாதார இயக்கத்தின்கீழ், தேர்வு செய்யப்பட்ட 24 சிறந்த நடைமுறைகள், மாநில இயக்கங்களில் வெற்றிகரமாக செயல்படுத்தப்பட்ட மற்றும் புதுமையானத் திட்டங்களை பற்றி அறிந்துகொள்ள உதவும். கைவினைப் பொருட்கள், பல்வேறு பாரம்பரிய கலைகள், கைத்தறி – பட்டு மற்றும் பருத்தி ஆடைகள், கைவினைப் பொருட்கள் - மரம் மற்றும் களிமண் பொருட்கள், சணல் பொருட்கள், பழங்குடியின ஆபரணங்கள், உணவுப் பொருட்கள், நாற்காலிகள், தோல் பொருட்கள் போன்ற சுய உதவிக் குழுக்களின் உற்பத்திப் பொருட்கள் பற்றிய விவர கையேடும் இநத் நிகழ்ச்சியில் வெளியிடப்பட்டது. இதில், சம்பந்தப்பட்ட பொருட்களை உற்பத்தி செய்யும் சுய உதவிக் குழுவினரை தொடர்பு கொள்வதற்கான தொலைபேசி எண் மற்றும் விலை விவரங்களும் இடம் பெற்றுள்ளது.
மேலும் கூடுதல் விவரங்களுக்கு www.pib.nic.in என்ற வலைதளத்தைப் பார்க்கவும்.
=============
மனித வள மேம்பாட்டு அமைச்சகம்
தேசிய அளவிலான அனைத்துத் தேர்வுகளும் பட்டியலிடப்பட்ட மொழிகளில் நடத்தப்படுகிறது
நாட்டில் உள்ள உயர்கல்வி நிறுவனங்களில் மாணவர் சேர்க்கைக்கான நுழைவுத் தேர்வுகளை நடத்த, சுதந்திரமான மற்றும் சுயமாக செயல்படக் கூடிய தேசிய தேர்வு முகமை  மத்திய அரசால் ஏற்படுத்தப்பட்டுள்ளது. இந்த தேசிய தேர்வு முகமை கீழ் காணும் பட்டியலிடப்பட்ட மொழிகளில் முக்கியப் போட்டித் தேர்வுகளை நடத்தி உள்ளது.
- நீட்  தேர்வு 2021 இந்தி, அசாமீஸ், பெங்காலி, குஜராத்தி, கன்னடா, மலையாளம், மராத்தி, ஒடியா, தமிழ், தெலுங்கு, உருது & பஞ்சாபி
- ஜேஇஇ  2021 அசாமீஸ், பெங்காலி, கன்னடா, மலையாளம், மராத்தி, ஒடியா, பஞ்சாபி, தமிழ், தெலுங்கு, உருது, இந்தி & குஜராத்தி
- அகில இந்திய சைனிக் பள்ளி நுழைவுத் தேர்வு  2021
6 ஆம் வகுப்பு மாணவர் சேர்க்கைக்கு, இந்தி, அசாமீஸ், பெங்காலி, குஜராத்தி, கன்னடா, மலையாளம், மராத்தி, ஒடியா, தமிழ், பஞ்சாபி, தெலுங்கு & உருது
இது தவிர மத்திய பல்கலைக்கழக மாணவர் சேர்க்கைக்கான பொது பல்கலைக்கழக நுழைவுத் தேர்வையும் மேற்குறிப்பிட்ட பட்டியலிடப்பட்ட மொழிகளில் நடத்த முடிவு செய்யப்பட்டுள்ளது. நீட்  தேர்வுக்கான வினாத்தாள்கள் பட்டியலிடப்பட்ட 12 மொழிகளிலும் முறையாக மொழிபெயர்க்கப்பட்டு வழங்கப்பட்டதாகவும் மத்திய கல்வித்துறை இணையமைச்சர் டாக்டர் சுபாஷ் சர்கார் மாநிலங்களவையில் கேள்வி ஒன்றுக்கு எழுத்து மூலம் அளித்த பதிலில் இதனைத் தெரிவித்துள்ளார்.
நிதி அமைச்சகம்
டிஜிட்டல் பணப்பரிவர்த்தனைகளின் எண்ணிக்கை 4 ஆண்டுகளில் 200 சதவீதம் அதிகரித்துள்ளது
டிஜிட்டல் பணப்பரிவர்த்தனைகளை ஊக்குவிக்க ரூபே கடன் அட்டைகள் மற்றும் குறைந்த மதிப்பு பீம் யுபிஐ பரிவர்த்தனைகளுக்கு ஊக்கத்தொகைத் திட்டத்தை மத்திய அரசு இந்த நிதியாண்டில் அறிமுகம் செய்துள்ளது. இதுதவிர, அரசின் பல்வேறு நடவடிக்கைகள் காரணமாக 2018-19 ஆம் நிதியாண்டிலிருந்து 4 ஆண்டுகளில் டிஜிட்டல் பணப்பரிவர்த்தனைகளின் எண்ணிக்கை மிகப்பெரிய அளவில் 200 சதவீதம் உயர்ந்துள்ளது.
2018-19 ஆம் நிதியாண்டில் 2,326.02 கோடி என்ற எண்ணிக்கையில் டிஜிட்டல் பணப்பரிவர்த்தனைகள் நடைபெற்றன. 2021-22 ஆம் நிதியாண்டில் இந்த எண்ணிக்கை 7,197.68 சதவீதமாக அதிகரித்துள்ளது. டிஜிட்டல் சேவைகளை தடையற்ற முறையில் வழங்க வங்கிகளும் புதிய தொழில்நுட்பங்களை உடனுக்குடன் ஏற்று செயல்படுத்துகின்றன.
பீம் யுபிஐ, யுபிஐ-123, ஆதார் பரிவர்த்தனை பாலம், ஏஇபிஎஸ் போன்ற பல முன்முயற்சிகள் டிஜிட்டல் பணப்பரிவர்த்தனைகளை ஊக்குவிக்க மத்திய அரசு, ரிசர்வ் வங்கி, தேசிய பணப்பரிவர்த்தனைக் கழகம் மற்றும் வங்கிகளால் செயல்படுத்தப்படுகின்றன.
இந்தத் தகவலை மக்களவையில் இன்று எழுத்து மூலம் அளித்த பதிலில் மத்திய நிதித்துறை இணையமைச்சர் திரு பகவத் கிஷன்ராவ் கரத் தெரிவித்துள்ளார்.
மேலும் விவரங்களுக்கு இந்த ஆங்கில செய்திக்குறிப்பை காணவும்: https://pib.gov.in/PressReleasePage.aspx?PRID=1898882
இளைஞர் நலன் மற்றும் விளையாட்டு அமைச்சகம்
3-வது தேசிய இளையோர் நாடாளுமன்ற விழா 2022-ன் நிறைவு நிகழ்ச்சியில் மக்களவைத் தலைவர் திரு ஓம் பிர்லா உரையாற்றினார்
புதுதில்லியில் இன்று நாடாளுமன்ற மைய மண்டபத்தில் நடைபெற்ற 3-வது தேசிய இளையோர் நாடாளுமன்ற விழா 2022-ன் நிறைவு நிகழ்ச்சியில் மக்களவைத் தலைவர் திரு ஓம் பிர்லா உரையாற்றினார்.
இந்த விழாவில் பேசிய திரு ஓம் பிர்லா, தேசிய இளையோர் நாடாளுமன்றம் என்பது நாடாளுமன்ற விதிமுறைகளையும், ஜனநாயக நடைமுறைகளையும் இளைஞர்கள் அறிந்து கொள்வதற்கான சிறந்த நிகழ்ச்சி என்றார். மேலும் புதிய இந்தியா கட்டமைப்பு நடைமுறையில் இளைஞர்களின் பங்கேற்புக்கு இது ஊக்கமளிக்கிறது என்றும் அவர் கூறினார்.
உலகில் அதிவேகமாக ஏற்படும் மாற்றங்கள் பற்றி குறிப்பிட்ட அவர், இந்த மாற்றங்களை இளைஞர்கள் உள்வாங்கிக் கொள்ள வேண்டும் என்றும், இதன் மூலமே மாற்றங்களுக்கு ஏற்ப தங்களை தயார் செய்து கொண்டு நாட்டை முன்னேற்ற முடியும் என்றும் கூறினார். நாடு முன்னேறும் நிலையில், இளைஞர்கள் தங்களின் திறன், சக்தி ஆகியவற்றின் மூலம் வளர்ச்சி, ஜனநாயகம் மற்றும் ஜனநாயக அமைப்புகளை வலுப்படுத்துதலுக்கு பங்களிப்பு செய்ய வேண்டுமென்று அவர் கோரினார்.
சட்டம் இயற்றும் அமைப்புகளின் கவுரவமும், பெருமையும் சீர்குலைந்து வருவது குறித்து கவலைதெரிவித்த திரு ஓம் பிர்லா, சட்டம் இயற்றும் அமைப்புகள் விவாதங்களுக் கானவையே தவிர, இடையூறுகள் ஏற்படுத்த அல்ல என்றார்.
இந்த நிகழ்ச்சியில் பேசிய மத்திய இளைஞர் நலன் மற்றும் விளையாட்டுக்கள் துறை அமைச்சர் திரு அனுராக் சிங் தாக்கூர், நாட்டின் செயல்பாடுகளிலும், ஜனநாயகத்திலும் அதன் நடைமுறைகளிலும் இளைஞர்கள் தீவிரமாக பங்கேற்பதால் இந்திய ஜனநாயகத்தின் எதிர்காலம் உண்மையில் பிரகாசமாக இருக்கும் என்று நம்பிக்கை தெரிவித்தார். தமது தனிப்பட்ட அனுபவங்கள் சிலவற்றை பங்கேற்பாளர்களுடன் பகிர்ந்து கொண்ட திரு தாக்கூர், இளைஞர்கள் தங்களுக்கான வரம்பை தாங்களே நிர்ணயித்துக் கொள்ளக் கூடாது என்றும் தங்களின் வார்த்தைகளை செயலாக்க வேண்டும் என்றும் கேட்டுக் கொண்டார்.
தேசிய இளையோர் நாடாளுமன்றம் 2022-ல் தேசிய அளவிலான போட்டியில் போபாலைச் சேர்ந்த ராகேஸ்வரி அஞ்சனா முதலிடத்தையும், ராஜஸ்தானின் துங்கர்பூரைச் சேர்ந்த சித்தார்த் ஜோஷி 2-வது இடத்தையும், பத்திண்டாவின் அமர்ப்ரீத் கௌர் 3-வது இடத்தையும் பெற்றனர். இவர்களுக்கு திரு ஓம் பிர்லா விருதுகளை வழங்கினார்.
முதல் 3 இடத்தில் வெற்றி பெற்றவர்களுக்கு முறையே ரூ.2 லட்சம், ரூ. 1.5 லட்சம், ரூ.1 லட்சம் ரொக்கப்பரிசோடு, சான்றிதழ்களும் வழங்கப்பட்டன.
மேலும் விவரங்களுக்கு இதன் ஆங்கில செய்திக் குறிப்பை காணவும் https://pib.gov.in/PressReleasePage.aspx?PRID=1805073
(Visitor Counter : 151
எரிசக்தி அமைச்சகம்
‘மிகச் சிறந்த ஏடிடி விருதினை’ என்டிபிசி தொடர்ந்து 6-வது ஆண்டாக பெறுகிறது
நாட்டின் மிகப்பெரிய மின் உற்பத்தி நிறுவனமான தேசிய அனல்மின் உற்பத்திக் கழகம் தேசிய அனல்மின் உற்பத்தி கழகம் , அமெரிக்காவில் உள்ள திறன் மேம்பாட்டுக்கான சங்கத்தால்  மிகச் சிறந்த ஏடிடி விருது வழங்கி கவுரவிக்கப்பட்டுள்ளது.
திறன் வளர்ச்சிப் பிரிவில் வெற்றிகரமாக செயல்பட்டதற்காக என்டிபிசி நிறுவனம் 6-வது முறையாக இந்த விருதினை பெற்றுள்ளது.
புதிய தொழில்நுட்பங்களில் ஊழியர்களை ஈடுபடுத்துவது என்டிபிசி நிறுவனத்தின் கலாச்சாரமாக எப்போதும் இருந்து வருகிறது. இந்நிறுவனத்தின் சமகால மனித ஆற்றல் நடைமுறைகள் பராமரிப்புக்கு சான்றாக இந்த விருது அமைந்துள்ளது.
திறன் வளர்ச்சி மூலம், திறமைகளை வெளிப்படுத்தும் நிறுவனங்களை ஏடிடி விருதுகள் அங்கீகரிக்கின்றன.
உலகம் முழுவதும் உள்ள சிறு மற்றும் பெரிய தனியார், அரசு, தொண்டு நிறுவனங்கள் உள்ளிட்டவற்றுக்கு இந்த விருது வழங்கப்படுகிறது.
அமெரிக்காவில் உள்ள திறன் வளர்ச்சிக்கான சங்கம், உலகிலேயே மிகப்பெரிய சங்கமாகும். கற்பித்தல் மற்றும் வளர்ச்சியை அங்கீகரிக்கும் விதமாக பலராலும் விரும்பபடுகின்ற விருதாக ஏடிடி சிறப்பு விருது உள்ளது.
சாலைப் போக்குவரத்து மற்றும் நெடுஞ்சாலைத்துறை அமைச்சகம்
மத்திய அமைச்சர் திரு.நிதின் கட்கரி, அனைத்து மாநில மற்றும் யூனியன் பிரதேச போக்குவரத்து அமைச்சர்களுடன் ஆலோசனை
மத்திய சாலைப் போக்குவரத்து மற்றும் தேசிய நெடுஞ்சாலைத்துறை அமைச்சர் திரு. நிதின் கட்கரி, அனைத்து மாநில மற்றும் யூனியன் பிரதேச போக்குவரத்து அமைச்சர்களுடன் புதுதில்லியில் இன்று  ஆலோசனை நடத்துகிறார். இந்த ஆலோசனை கூட்டத்தில் மத்திய சாலைப் போக்குவரத்து மற்றும் நெடுஞ்சாலைத் துறை முதன்மை செயலாளர், மூத்த அதிகாரிகள் உள்ளிட்டோரும் கலந்து கொள்கின்றனர்.
நாட்டின் ஒட்டுமொத்த வளர்ச்சி மற்றும் பொருளாதார மேம்பாட்டில் சாலைப் போக்குவரத்து முக்கியப்பங்கு வகிப்பதுடன், சுமூகமான சரக்கு மற்றும் பொதுமக்கள் போக்குவரத்தை உறுதி செய்கிறது. போக்குவரத்து தொழில்நுட்ப முன்னேற்றத்தைக் கருத்தில் கொண்டு மத்திய சாலைப் போக்குவரத்து மற்றும் நெடுஞ்சாலைத்துறை அமைச்சகம் பல்வேறு நடவடிக்கைகளை மேற்கொண்டு வருவதுடன் மேம்படுத்தப்பட்ட சாலைப் போக்குவரத்துக்கும், பாதுகாப்பான சாலைப் பயணத்திற்கும் முனைப்பானத் திட்டங்களையும் செயல்படுத்தி வருகிறது.
பெட்ரோல், டீசலுக்கு மாற்று எரிபொருட்களான ஹைட்ரஜன், சுத்திகரிக்கப்பட்ட இயற்கை வாயு உயிரி-எரிபொருள், எத்தனால் கலப்பு எரிபொருள் மற்றும் மின்சார வாகனங்கள் மூலம் பசுமை நெடுஞ்சாலைகளை உருவாக்க மத்திய அரசு பிரத்யேக பணிகளை மேற்கொண்டு வருகிறது.
ரசாயனம் மற்றும் உரங்கள் அமைச்சகம்
பொது முடக்கத்தின் போது மருந்து கொள்முதல் செய்வதற்கு வசதியாக வாட்ஸ்அப் மற்றும் மின்னஞ்சல் மூலம் வரும் உத்தரவுகளை பிரதம மந்திரியின் மக்கள் மருந்தகங்கள் ஏற்றுக்கொள்கின்றன
தேசிய ஊரடங்கு அமல்படுத்தப்பட்டுள்ள நிலையில், மத்திய வேதியியல் மற்றும் உர அமைச்சகத்தின் கீழ் உள்ள பிரதம மந்திரியின் மக்கள் மருந்தகங்கள் வாட்ஸ்அப் மற்றும் மின்னஞ்சல் ஆகியவற்றின் மூலம் வரும் மருந்து தேவை தொடர்பான உத்தரவுகளை ஏற்றுக்கொள்கின்றன, மேலும், இணையம் மூலம் பதிவேற்றப்பட்ட மருந்துகளின் அடிப்படையில், மருந்துகள் நோயாளிகளின் வீட்டு வாசலுக்கே சென்று வழங்கப்படுகின்றன. இந்த புதிய நடவடிக்கை தொழில்நுட்பத்தைப் பயன்படுத்தி நோயாளிகள் மருந்துகளை எளிதில் கொள்முதல் செய்வதற்கு உதவி செய்கிறது. பிரதம மந்திரியின் மக்கள் மருந்தகங்களின் இந்த முயற்சிக்கு மத்திய வேதியியல் மற்றும் உர அமைச்சர் திரு. டி.வி. சதானந்த கவுடா பாராட்டு தெரிவித்ததுடன், வாட்ஸ் அப் போன்ற சமூக ஊடகங்கள் உள்ளிட்ட நவீன தகவல் தொடர்பு சாதனங்களை பயன்படுத்தி சிறந்த சேவைகளை வழங்குவதன் மூலம் பிரதம மந்திரியின் மக்கள் மருந்தகங்கள் அத்தியாவசிய மருந்துகள் தேவைப்படுவோருக்கு விரைவாக வழங்குகின்றன என தெரிவித்தார்.
பிரதம மந்திரியின் மக்கள் மருந்தகங்கள் இந்திய மருத்துவ துறையின் கீழ் செயல்படுகின்றன. தற்போது நாட்டின் 726 மாவட்டங்களில் 6300 மக்கள் மருந்தகங்கள் செயல்படுகின்றன, இவை தரமான மருந்துகளை மலிவு விலையில் வழங்குவதை உறுதி செய்கின்றன. இந்த மருந்துகள் சராசரியாக 50 சதவீத முதல் 90 சதவீத வரை மலிவானவை. ஏப்ரல் மாதம் சுமார் ரூ 52 கோடி மதிப்புள்ள மருந்து நாடு முழுவதும் விநியோகிக்கப்பட்டுள்ளது.
பொது முடக்க காலத்தில் அத்தியாவசிய மருந்துகளின் விநியோகத்தை பராமரிப்பதற்காக, இந்திய மருந்தக பொதுத்துறை நிறுவனங்கள் ஏப்ரல் மாதத்தில் அதிகமாக விற்பனையாகும் 178 மருந்துகளுக்கான கொள்முதல் ஆணைகளை ரூ 186.52 கோடி அளவிற்கு ஏற்றுள்ளது குறிப்பிடத்தக்கது.
(
தகவல் மற்றும் ஒலிபரப்பு அமைச்சகம்
நியூஸ் ஆன் ஏர் செயலியில் அகில இந்திய வானொலி நிகழ்ச்சிகளின் தர வரிசைப் பட்டியல் : மராத்தி சேவை பிரபலம்
நியூஸ் ஆன் ஏர் செயலியில் அகில இந்திய வானொலி நிகழ்ச்சிகளின் தர வரிசைப் பட்டியலில் மராத்தி சேவையான, அஸ்மிதா மும்பை காலை நேரங்களில் மிகவும் பிரபலம் அடைந்துள்ளது.
அகில இந்திய வானொலி நிகழ்ச்சிகள் பிரபலமாக உள்ள நகரங்களின் தரவரிசை பட்டியலில் தில்லி தேசிய தேசிய தலைநகர் பிராந்தியம் மற்றும் மும்பை முன்னேறியுள்ளன. சென்னை 2 இடங்கள் பின்தங்கியது.
பிரசார் பாரதியின் அதிகாரப்பூர்வ செயலியான நியூஸ் ஆன் ஏர்-ல் அகில இந்திய வானொலியின் சுமார் 240 சேவைகள் நேரலையாக ஒலிபரப்பப்படுகின்றன.
இந்தியா மட்டுமல்லாது உலகம் முழுவதும் 85-க்கும் மேற்பட்ட நாடுகளில் சுமார் 8000 நகரங்களில் வசிக்கும் மக்கள் இந்த செயலியின் வாயிலாக அகில இந்திய வானொலி நிகழ்ச்சிகளைக் கேட்டு வருகின்றனர்.
நியூஸ் ஆன் ஏர் செயலியின் ரேடியோ ஒலிபரப்பில் பிரபலமாக உள்ள நகரங்களின், நிகழ்ச்சிகள், சேனல்களின் தரவரிசை பட்டியலை கீழ்கண்ட இணைப்பில் பார்க்கவும். செப்டம்பர் 16ம் தேதி முதல் 29 தேதி வரை பெறப்பட்ட தரவுகள் அடிப்படையில், இந்த தரவரிசைப் பட்டியல் தயாரிக்கப்பட்டுள்ளது.
மேலும் விவரங்களுக்கு, இந்த ஆங்கில செய்திக் குறிப்பைக் காணவும்:
https://pib.gov.in/PressReleseDetail.aspx?PRID=1762071
சாலைப் போக்குவரத்து மற்றும் நெடுஞ்சாலைத்துறை அமைச்சகம்
ஐக்கிய அரபு அமீரகத்தின் ஷார்ஜாவில் பாதுகாப்பு மற்றும் வெளியேற்ற செயல்முறையை அறிந்துகொள்ள திரு நிதின் கட்கரி ஆகாய பேருந்தில்  பரிசோதனை பயணம் மேற்கொண்டார்
மத்திய சாலைப் போக்குவரத்து மற்றும் நெடுஞ்சாலைத் துறை அமைச்சர் திரு. நிதின் கட்கரி யுஸ்கை தொழில்நுட்பத்தின் பைலட் சான்றிதழ் மற்றும் அனுபவ மையத்தைப் பார்வையிட்டார். பிராகாவிலிருந்து இந்தியாவுக்கு வரும் வழியில் ஐக்கிய அரபு அமீரகத்தின் ஷார்ஜாவில் பாதுகாப்பு மற்றும் வெளியேற்ற செயல்முறையை அறிந்து கொள்ள ஆகாயப் பேருந்தில்  பரிசோதனை பயணம் மேற்கொண்டார்.
யுஸ்கை தொழில்நுட்பம் ஸ்கை பஸ்களை உருவாக்கியுள்ளது. மேலும் ஐஸ்ஸ்கை மொபிலிட்டி இந்த சேவைகளை இந்தியாவுக்கு கொண்டு வர யுஸ்கை நிறுவனத்துடன் ஒப்பந்தம் மேற்கொண்டுள்ளது.
ஸ்கை பஸ் ஒரு நிலையான, நெரிசல் இல்லாத நகர்ப்புற சேவைக்கு உகந்தது. இது மாசுபாடு மற்றும் போக்குவரத்து நெரிசலைக் குறைக்கிறது. அதே நேரத்தில், நகர்ப்புற குடியிருப்பாளர்களுக்கு திறமையான சேவையை வழங்குகிறது. மேலும், அதன் உயர்த்தப்பட்ட ரயில் கேபிள் அமைப்பு நில பயன்பாட்டைக் குறைக்கிறது.
----------
AD/ANU/IR/RS/KPG
(Visitor Counter : 60
விவசாயத்துறை அமைச்சகம்
வேளாண் விளைபொருட்கள் ஏற்றுமதிக்கு ஊக்கமளித்தல்
2020-21-ல் 7,439.66 கோடி மதிப்பிலான 2,158.89 மெட்ரிக் டன் கரிஃப் பருவ பொருட்களும், இதே காலத்தில் 5,718.03 கோடி மதிப்பிலான 2,404.61 மெட்ரிக் டன் ரபி பருவ பொருட்களும் ஏற்றுமதி செய்யப்பட்டிருப்பதாக மத்திய வேளாண்மை மற்றும் விவசாயிகள் நலத்துறை அமைச்சர் திரு நரேந்திர சிங் தோமர் தெரிவித்துள்ளார். மக்களவையில் இன்று கேள்வி ஒன்றுக்கு எழுத்து மூலம் பதில் அளித்த அவர், வேளாண் பொருட்கள் ஏற்றுமதியை ஊக்கப்படுத்த மாநிலம் மற்றும் மாவட்ட நிலைகளில் பல நடவடிக்கைகளை அரசு மேற்கொண்டிருப்பதாக கூறினார்.
பல மாநிலங்களில் வேளாண் பொருட்கள் ஏற்றுமதிக்கான தொடர்பு முகமைகளும் பகுதி வாரியான குழுக்களும் அமைக்கப்பட்டுள்ளன என்று அவர் தெரிவித்தார். ஏற்றுமதி வாய்ப்புகளை மதிப்பீடு செய்யவும், கண்டறியவும், வெளிநாடுகளிலுள்ள இந்திய தூதரகங்களில் காணொலி காட்சி மூலம் தொடர்ச்சியான கலந்துரையாடல்கள் நடைபெறுகின்றன. அதே போல் வாங்குவோர் விற்போர் சந்திப்புகளுக்கும் ஏற்பாடு செய்யப்படுகிறது.
இது தவிர குறிப்பிட்ட பொருட்களின் ஏற்றுமதி மேம்பாட்டு அமைப்பு அதிக வாய்ப்புள்ள 8 பொருட்களுக்கு உருவாக்கப்பட்டுள்ளது. திராட்சை, மாம்பழம், வாழைப்பழம், மாதுளை, வெங்காயம், அரிசி ஆகியவை இதில் அடங்கும் என்ற விவரங்களையும் அமைச்சர் தெரிவித்தார்.
மேலும் விவரங்களுக்கு இந்த ஆங்கில செய்திக் குறிப்பைக் காணவும்: https://pib.gov.in/PressReleasePage.aspx?PRID=1806234
குடியரசுத் தலைவர் செயலகம்
குடியரசுத்தலைவர் ஜூன் 3 முதல் 6-ம் தேதி வரை உத்தரப்பிரதேசத்தில் பயணம் மேற்கொள்கிறார்
குடியரசுத்தலைவர் திரு ராம் நாத் கோவிந்த், ஜூன் 3 முதல் 6-ம் தேதி வரை உத்தரப்பிரதேசத்தில் பயணம் மேற்கொள்கிறார். ஜூன் 3-ம் தேதி அவரது சொந்த கிராமமான கான்பூர் தேஹத் மாவட்டத்தில் உள்ள பராங்க் செல்கிறார். அங்கு அவர் பொதுக் கூட்டத்தில் உரையாற்ற உள்ளார். இந்நிகழ்ச்சியில் பிரதமர் திரு நரேந்திர மோடியும் கலந்து கொள்கிறார்.
ஜூன் 4-ம் தேதி கான்பூரில் உள்ள உத்திரப்பிரதேச வர்த்தக சபையின் 90-ஆம் ஆண்டு விழாவில் கலந்து கொண்டு உரையாற்ற உள்ளார். அதே நாளில் கோராக்பூரில் உள்ள கீதாபிரசின் நூற்றாண்டு விழாவிலும் பங்கேற்க உள்ளார்
ஜூன் 5-ம் தேதி மகர் செல்லும் குடியரசுத்தலைவர் சந்த் கபீர் தாசுக்கு அஞ்சலி செலுத்துகிறார். பின்னர், சந்த் கபீர் அகாடமி மற்றும் ஆராய்ச்சி மையத்தை தொடங்கி வைக்க உள்ளார்.
ஜூன் 6-ம் தேதி உத்திரப்பிரதேச சட்டசபையில் நடைபெறும் சிறப்புக் கூட்டு கூட்டத் தொடரில் குடியரசுத்தலைவர் உரையாற்ற உள்ளார் .
மேலும் விவரங்களுக்கு இந்த ஆங்கில செய்திக் குறிப்பைக் காணவும் https://www.pib.gov.in/PressReleasePage.aspx?PRID=1830566
சிறப்பு சேவைகள் மற்றும் கட்டுரைகள்
முருகப்பெருமானின் அறுபடை வீடுகளை ஒருங்கிணைத்து புதிய சுற்றுலா திட்டத்தை உருவாக்க வேண்டும்: மத்திய இணை அமைச்சர் திரு. எல். முருகன்
தென் மாநில சுற்றுலாத்துறை அமைச்சர்களின் மாநாடு, பெங்களூருவில் மத்திய சுற்றுலா, கலாச்சாரம் மற்றும் வட கிழக்கு பிராந்திய விவகாரங்கள் துறை அமைச்சர் திரு. ஜி. கிஷன் ரெட்டி தலைமையில் இன்று  நடைபெற்றது.
இந்த மாநாட்டில், மத்திய தகவல் ஒலிபரப்பு மற்றும் மீன்வளம், பால்வளம் மற்றும் கால்நடை பராமரிப்புத் துறை இணை அமைச்சர் திரு. எல். முருகன் கலந்துகொண்டு உரையாற்றினார்.
அவர் தமது உரையில், பண்டைக் காலத்திலிருந்தே இந்தியா சுற்றுலாத்தலங்களை அதிகம் கொண்ட நாடாக திகழ்கிறது என்றார். அதே போன்று தமிழகமும், இயற்கை எழில் மிக்க மேற்குத் தொடர்ச்சி மற்றும் கிழக்குத் தொடர்ச்சி மலைகள், கோரமண்டல் கடற்கரை மற்றும் அரிய தாவரங்கள் விலங்கினங்களைக் கொண்ட வனப்பகுதிகளும் பெரும் அளவில் உள்ளன. இவை தவிர, வரலாற்று மற்றும் ஆன்மீக சிறப்புவாய்ந்த சுற்றுலாத் தலங்களும் ஏராளம் உள்ளன.
தமிழ்நாட்டில் கங்கைகொண்ட சோழபுரம், மாமல்லபுரம், செஞ்சிக்கோட்டை, வேலூர் கோட்டை, தஞ்சை அரண்மனை, துறைமுக நகரான பூம்புகார், திருச்சி மலைக்கோட்டை, திண்டுக்கல் மலைக்கோட்டை, மதுரை திருமலை நாயக்கர் மஹால் போன்ற வரலாற்று சிறப்பு மிக்க தலங்கள் தமிழகத்தில் ஏராளம் உள்ளன.
நீலகிரி, கொடைக்கானல், ஏற்காடு, கொல்லிமலை போன்ற மலைவாசஸ்தலங்களும் தமிழகத்தில் சர்வதேச சுற்றுலா பயணிகள் அதிகம் வந்து செல்லும் இடங்களாக உள்ளன. காஞ்சிபுரம், ஸ்ரீரங்கம், ராமேஸ்வரம், கன்னியாகுமரி மதுரை, சிதம்பரம் போன்ற ஆன்மீக ஸ்தலங்களும் அதிகம் உள்ளன.
அந்த வகையில் முருகப்பெருமானின் அறுபடை வீடுகளான திருப்பரங்குன்றம், திருச்செந்தூர், பழனி, சுவாமிமலை, திருத்தணி, மற்றும் பழமுதிர்ச்சோலை ஆகிய இடங்களை இணைத்து ஆன்மீக யாத்திரை சுற்றுலா திட்டம் ஒன்றை உருவாக்குமாறு அமைச்சர் திரு. எல். முருகன் வலியுறுத்தினார்.
மத்திய அமைச்சரவை
புனரமைப்புக்கான அடல் இயக்கம் மற்றும் நகர்ப்புற மறுசீரமைப்பு – அம்ருத் 2.0 திட்டத்தை 2025-26 வரை செயல்படுத்த மத்திய அமைச்சரவை ஒப்புதல்
பிரதமர் திரு.நரேந்திர மோடி தலைமையில் இன்று  நடைபெற்ற மத்திய அமைச்சரவைக் கூட்டத்தில் புனரமைப்புக்கான அடல் இயக்கம் மற்றும் நகர்ப்புற மறுசீரமைப்பு 2.0  திட்டத்தை 2025-26 வரை செயல்படுத்த ஒப்புதல் அளிக்கப்பட்டுள்ளது. நாட்டில் உள்ள நகரங்களை “தண்ணீர் பாதுகாப்பு” மற்றும் “சுயநிலைத்தன்மை” பெற்றவையாக மாற்றி தற்சார்பு இந்தியாவை அடையும் நோக்கில் இத்திட்டத்திற்கு அனுமதி அளிக்கப்பட்டுள்ளது.
நகர்ப்புறங்களில் உள்ள வீடுகளுக்கு குறைந்த செலவில், நம்பகமான குடிநீர் விநியோகம் மற்றும் துப்புரவு சேவைகளை வழங்குவது தேசிய முன்னுரிமைத் திட்டமாக செயல்படுத்தப்பட உள்ளது. இந்தத் திட்டத்திற்கான மொத்த ஒதுக்கீடு ரூ.2,77,000 கோடி ஆகும்.
4378 நகரங்களில் உள்ள வீடுகளுக்கு குழாய் வழி குடிநீர் இணைப்பு வழங்க அம்ருத் 2.0-ல் இலக்கு நிர்ணயிக்கப்பட்டுள்ளது. 500 அம்ருத் நகரங்களில் வீடுகளில் 100% கழிவு மேலாண்மையை மேற்கொள்ளவும் திட்டமிடப்பட்டுள்ளது.
இத்திட்டத்தின் கீழ் 2.68 கோடி குழாய் வழி குடிநீர் இணைப்புகள் மற்றும் 2.64 கோடி கழிவு நீர் அகற்றும் இணைப்புகளை வழங்குவதன் மூலம் இலக்கை அடைய திட்டமிடப்பட்டுள்ளது.
••••••
(
நித்தி ஆயோக்
வேளாண் சூழலியலும், இயற்கை விவசாயமும், இந்தியப் பொருளாதார வளர்ச்சியை விரைவுபடுத்தும்
இந்தியாவில் இயற்கை வேளாண்மை அணுகுமுறைகளையும், வேளாண் சூழலையும் கணிசமாக ஊக்குவிப்பதற்கான முயற்சிகளுக்கு, நிதிஆயோக் ஏற்பாடு செய்திருந்த மாநாடு ஒன்றில் சர்வதேச நிபுணர்கள் ஒப்புதல் அளித்துள்ளனர். 29 மே 2020 அன்று நடந்த இந்த மாநாட்டில் தேசிய, சர்வதேச மூத்த நிபுணர்களும், கொள்கை வகுப்பாளர்களும் பங்கேற்றனர். நிபுணர்களிடையே உரையாற்றிய மத்திய வேளாண் துறை அமைச்சர் திரு.நரேந்திர சிங் தோமர், “மாட்டுச்சாணம், மாட்டின் சிறுநீர், பயோமாஸ், தழைக்கூளம் காற்றோட்டமான மண் போன்றவற்றை கொண்ட உள்நாட்டு முறைகளை அடிப்படையாகக் கொண்டது நமது இயற்கை விவசாயம். அடுத்த ஐந்து ஆண்டுகளில் 20 லட்சம் ஹெக்டேர் நிலப்பரப்பு, இயற்கை விவசாயம் உட்பட இயற்கை விவசாயத்தின் கீழ் கொண்டு வரப்படும். இதில் பன்னிரண்டு லட்சம் ஹெக்டேர் நிலம் பாரதிய ப்ராக்ரித்திக் க்ரிஷி மேம்பாட்டு திட்டத்தின் BPKP [Bharatiya Prakritik Krishi Paddhati Programme] கீழ் உள்ளது” என்றார்.
சிறு குறு விவசாயிகள் இடையே இயற்கை வேளாண்மையை ஊக்குவிப்பதற்காக 2015ஆம் ஆண்டில் பரம்பராகட் கிரிஷி விகாஸ் திட்டம் Paramparagat Krishi Vikas Yojana தொடங்கப்பட்டது.
கடந்த நான்கு ஆண்டுகளில் இதுவரை ஏழு லட்சம் ஹெக்டேர் நிலப்பரப்பில் எட்டு லட்சம் விவசாயிகள் இத்திட்டத்தின் கீழ் கொண்டு வரப்பட்டுள்ளனர் என்று அமைச்சர் கூறினார் ஆந்திரப்பிரதேசம், கர்நாடகா, ஹிமாச்சல் பிரதேசம், கேரளா ஆகிய மாநிலங்கள் பெரிய அளவில் இயற்கை விவசாயத்தை மேற்கொண்டுள்ளனர் என்று அவர் சுட்டிக்காட்டினார் இத்திட்டத்தின் கீழ் ஆந்திரப்பிரதேசம் மட்டும் 2 லட்சம் ஹெக்டேர் நிலப்பரப்பை இயற்கை விவசாயத்தின் கீழ் கொண்டு வந்துள்ளது. கோவிட்-19 பெருந்தொற்று காலத்தில் தற்போதைய தேவை, நாட்டிற்கு உணவளிப்பதையும், உணவை ஊட்டச்சத்து மிகுந்ததாக்குவதையும் புறக்கணித்து விடாமல், இரசாயன உரங்கள் மற்றும் பூச்சிக்கொல்லிகள் இல்லாத உணவுப்பொருள்களை உற்பத்தி செய்வதேயாகும் என்பதை அவர் வலியுறுத்தினார்.
(Visitor Counter : 363
ஜல்சக்தி அமைச்சகம்
மழைநீர் சேகரிப்பு திட்டத்துக்கு ஆதரவு கோரி, அனைத்து எம்.பிக்களுக்கும் ஜல்சக்தி இணையமைச்சர் கடிதம்
‘‘ஜல்சக்தி திட்டம்: மழைநீர் சேகரிப்போம்’’ பிரசாரத்துக்கு தங்கள் தொகுதிகள் மற்றும் மாநிலங்களில் ஆதரவு தெரிவிக்கும்படி அனைத்து எம்.பி.க்களுக்கும் ஜல்சக்தி துறை இணையமைச்சர் திரு ரத்தன் லால் கட்டாரியா கடிதம் அனுப்பியுள்ளார். மழைநீர் சேகரிப்பு திட்டத்தை, பிரதமர் திரு நரேந்திர மோடி கடந்த மார்ச் 22ம் தேதி தொடங்கி வைத்தார்.
மழைக்காலம் தொடங்குவதற்கு முன்பே, மழைநீர் சேகரிப்பு தொட்டி அமைப்பது, குளங்கள் மற்றும் நீர் நிலைகளை சீரமைப்பது, புதிய நீர்நிலைகளை உருவாக்குவது, தடுப்பணைகள் அமைப்பது, சதுப்பு நிலங்கள் மற்றும் ஆறுகளை சீரமைப்பது போன்றவற்றை மேற்கொள்வதே இந்த பிரசாரத்தின் நோக்கம். நாட்டில் உள்ள நீர்நிலைகள் பற்றி மாவட்ட அளவில் அறிவியல் பூர்வமாக தரவுகளை உருவாக்கவும் திட்டமிடப்பட்டுள்ளது.
மழைநீர் சேகரிப்புத் திட்டத்தின் விவரங்கள், அதில் ஏற்பட்டுள்ள முன்னேற்றங்கள் குறித்தும் எம்.பிக்களுக்கு அனுப்பப்பட்ட கடிதத்தில் தெரிவிக்கப்பட்டுள்ளது. மழைநீர் சேகரிப்பு குறித்து மக்களிடையே விழிப்புணர்வை ஏற்படுத்த எம்.பி.க்களின் ஆதரவு கோரப்பட்டுள்ளது.
மழைநீர் சேகரிப்பு திட்டத்தின் தூதுவராக ஒவ்வொரு எம்.பி.யும் மாற வேண்டும் என வலியுறுத்துவதற்காக இந்த கடிதம் அனுப்பட்டுள்ளதாக திரு ரத்தன் லால் கட்டாரியா தெரிவித்தார். நிலத்தடி நீர்மட்டம் குறைவது, தண்ணீர் பற்றாக்குறை போன்ற பொதுப் பிரச்னைகளுக்கு தீர்வு காண கட்சி வேறுபாடுகளை மறந்து நாம் ஒன்றிணைய வேண்டும் என அமைச்சர் திரு ரத்தன் லால் கட்டாரியா வேண்டுகோள் விடுத்துள்ளார்.
மகாத்மா காந்தி தேசிய ஊரக வேலை வாய்ப்பு உறுதித் திட்டத்தின் கீழ் ரூ.14,000 கோடி மதிப்பில், நீர் பாதுகாப்பு தொடர்பான பணிகள் முடிக்கப்பட்டுள்ளன. வீட்டு வசதி மற்றும் நகர்ப்புற விவகாரத்துறை அமைச்சகம் 1,256 மழைநீர் சேககரிப்பு அமைப்புகளை புதுப்பித்துள்ளது. 1.02 லட்சம் புதிய மழைநீர் சேகரிப்பு அமைப்புகள் சேர்க்கப்பட்டுள்ளன.
மழைநீர் சேகரிப்பு பிரசாரத்தை பிரதமர் முன்னின்று நடத்துவதாகவும், இதில் தீவிரமாக பங்கேற்று, இந்த பிரசாரத்தை வெற்றியடையச் செய்ய வேண்டும் என 2.5 லட்சம் கிராமத் தலைவர்கள் மற்றும் அனைத்து மாநில முதல்வர்களுக்கும் பிரதமர் கடிதம் எழுதியுள்ளதாகவும் திரு ரத்தன் லால் கட்டாரியா தெரிவித்துள்ளார். பிரதமரின் முயற்சிகள் நீர் பாதுகாப்பு துறையில், உறுதியான தீர்மானத்தை தெரிவிப்பதாகவும், திரு ரத்தன் லால் கட்டாரியா கூறினார். ‘‘இந்த உண்மையான முயற்சிகளுடனும், மக்கள் ஆதரவுடனும், தண்ணீர் இயக்கத்தை, மக்கள் இயக்கமாக விரைவில் மாற்ற முடியும் என நான் நம்புகிறேன்’’ என அமைச்சர் திரு ரத்தன் லால் கட்டாரியா தெரிவித்துள்ளார்.
மேலும் விவரங்களுக்கு இந்த ஆங்கில செய்திக் குறிப்பைக் காணவும்:
https://pib.gov.in/PressReleasePage.aspx?PRID=1727191
(Visitor Counter : 153
வடகிழக்குப் பகுதி வளர்ச்சி அமைச்சகம்
2014 – 2022 காலகட்டத்தில் வடகிழக்குப் பகுதியின் மேம்பாட்டுக்காக 1350 திட்டங்களுக்கு ரூ.15,867.01 கோடி ஒதுக்கீடு செய்யப்பட்டுள்ளது
நாட்டின் வடகிழக்குப் பகுதிகளின் மேம்பாட்டுக்காக மத்திய அரசின் பல்வேறு அமைச்சகங்கள் மூலம் பல உள்கட்டமைப்புத் திட்டங்கள் செயல்படுத்தப்படுகின்றன.
மத்திய சாலைப் போக்குவரத்து மற்றும் நெடுஞ்சாலைத் துறை அமைச்சகத்தின் மூலம் கடந்த 7 ஆண்டுகளில் வடகிழக்குப் பகுதியில் 4121 கிலோ மீட்டர் நீளத்திற்கு சாலைப் பணிகள் நிறைவேற்றப்பட்டுள்ளன. தற்போது 7545 கிலோ மீட்டர் நீளத்திற்கு ரூ.1,05,518 கோடி மதிப்பில் சாலைப் பணிகள் மேற்கொள்ளப்படுகின்றன. வடகிழக்கு மாநிலங்களில் கடந்த 7 ஆண்டுகளில் 17 விமான நிலையங்கள் செயல்பாட்டுக்கு கொண்டுவரப்பட்டுள்ளன.
2014ம் ஆண்டு முதல் தற்போது வரை வடகிழக்கு மாநிலங்களில் 864.7 கிலோமீட்டர் நீள ரயில் திட்டங்களுக்காக ரூ.19,855 கோடி ஒதுக்கீடு செய்யப்பட்டுள்ளது. புதிதாக 20 ரயில்வே வழித்தடங்கள் மற்றும் இரட்டை ரயில் பாதைத் திட்டங்கள் 2011 கிலோ மீட்டர் தூரத்திற்கு ரூ.74,485 கோடி மதிப்பீட்டில் செயல்படுத்தப்பட்டு வருகிறது. இதில் 321 கிலோ மீட்டர் நீளத்திற்கான பணிகள் நிறைவேற்றப்பட்டுள்ளன.
வடகிழக்கு மாநிலங்களில் தொலைத்தொடர்பு வசதிகளை அதிகரிக்கவும் நடவடிக்கை எடுக்கப்பட்டுள்ளது. 1246 கிராமங்களுக்குத் தொலைத்தொடர்பு வசதி அளிக்கும் வகையில் 1358 தொலைத்தொடர்பு கோபுரங்கள் அமைக்கப்பட்டுள்ளன.
இது தவிர வடகிழக்கு மாநிலங்கள் மேம்பாட்டு அமைச்சகமும் பல்வேறு வளர்ச்சி திட்டங்களை செயல்படுத்தி வருகிறது. இந்த அமைச்சகத்தின் மூலம் 2014 – 2022 காலகட்டத்தில் வடகிழக்குப் பகுதியின் மேம்பாட்டுக்காக 1350 திட்டங்களுக்கு ரூ.15,867 கோடி ஒதுக்கீடு செய்யப்பட்டுள்ளது.
இந்த தகவலை மக்களவையில் எழுத்துப் பூர்வமாக அளித்த பதிலில் வடகிழக்குப் பகுதி மேம்பாட்டுத் துறை அமைச்சர் திரு.கிஷன் ரெட்டி தெரிவித்துள்ளார்.